กสิกร-เกียรตินาคินออกเงินฝาก18เดือน
แบงก์ใหญ่แบงก์เล็ก แข่งดูดเงินฝาก กสิกรจ่ายดอกเบี้ยขั้นบันไดสูงสุด 15%
6 ก.ค. 2555

แบงก์ใหญ่แบงก์เล็ก แข่งดูดเงินฝาก กสิกรจ่ายดอกเบี้ยขั้นบันไดสูงสุด 15% 
ธนาคารพาณิชย์ยังคงออกเงินฝากพิเศษเพื่อระดมเงินฝากอย่างต่อเนื่อง ล่าสุดเมื่อวันที่ 5 ก.ค. ธนาคารกสิกรไทยได้เปิดตัวเงินฝากประจำขั้นบันไดดอกสูงว้าว 18 เดือน จ่ายดอกเบี้ยสูงสุด 15% ต่อปี หรือดอกเบี้ยเฉลี่ยสูงถึง 3.61% ต่อปี จ่ายดอกเบี้ยทุก 3 เดือน เปิดรับฝากถึง 31 ส.ค.นี้เท่านั้น ตั้งเป้ากวาดเงินฝาก 5 หมื่นล้านบาท 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า เงินฝากดังกล่าวเป็นเงินฝากทางเลือก ให้ผลตอบแทนที่สูงกว่าเงินฝากทั่วไปของระบบตลาดเงินซึ่งเป็นเงินฝากประจำ 18 เดือน จ่ายดอกเบี้ยแบบขั้นบันได โดยผู้ฝากเงินจะได้รับอัตราดอกเบี้ยในเดือนที่ 15 ที่ 1.85% เดือนที่ 6-9 ที่ 2.65% ต่อปี เดือนที่ 10-13 ที่ 3.35% เดือนที่ 14-17 ที่ 4.15% และเดือนที่ 18 ที่ 15% 




 
นายปกรณ์ กล่าวว่า อัตราดอกเบี้ยเฉลี่ยเมื่อฝากครบกำหนดจะสูงถึง 3.61% ต่อปี ลูกค้าสามารถเปิดบัญชีได้ตั้งแต่วงเงินฝากขั้นต่ำ 1 หมื่นบาท จะได้รับดอกเบี้ยทุก 3 เดือน 
หากลูกค้ามีความจำเป็นต้องใช้จ่ายเงินก่อนครบกำหนดก็สามารถเบิกถอนเงินมาใช้ก่อนได้ โดยจะได้รับอัตราดอกเบี้ยตามระยะเวลาที่ฝากไว้จริง ขั้นต่ำที่ 1.85% ต่อปี ซึ่งเป็นอัตราดอกเบี้ยที่สูงกว่าอัตราดอกเบี้ยเงินฝากออมทรัพย์ทั่วไปในตลาด 
ธนาคารจะเปิดรับเงินฝากประจำขั้นบันไดดอกสูงว้าว 18 เดือน ตั้งแต่วันนี้-31 ส.ค.นี้ โดยได้ตั้งเป้าระดมเงินฝากประจำนี้ให้ได้ประมาณ 5 หมื่นล้านบาท เงินที่ระดมมานี้จะนำมารองรับการปล่อยสินเชื่อของธนาคาร ซึ่งมีแนวโน้มที่ขยายตัวอย่างต่อเนื่อง และเชื่อว่าเงินฝากดังกล่าวจะเป็นทางเลือกที่ดีที่สุดอีกทางหนึ่งสำหรับผู้ที่ต้องการออมเงินกับสถาบันการเงินที่มั่นคง พร้อมรับผลตอบแทนที่สูง โดยเฉพาะแนวโน้มอัตราดอกเบี้ยในประเทศยังคงอยู่ในภาวะทรงตัว เนื่องจากปัญหาความไม่แน่นอนของเศรษฐกิจโลก โดยเฉพาะวิกฤตหนี้สาธารณะในยุโรป ประกอบกับตัวเลขเงินเฟ้อของไทยที่ยังอยู่ในกรอบของเงินเฟ้อนั้น ทำให้ไม่มีแรงกดดันให้ธนาคารแห่งประเทศไทยต้องปรับอัตราดอกเบี้ยนโยบาย
ทางด้านธนาคารเกียรตินาคินก็ออกเงินฝากประจำพิเศษ 18 เดือนเช่นกัน โดยจ่ายดอกเบี้ยพิเศษ 4% ต่อปี วงเงินรับฝากเริ่มต้นที่ 1 แสนบาท สูงสุดไม่เกิน 400 ล้านบาทต่อราย มีผลตั้งแต่วันที่ 2 ก.ค.นี้เป็นต้นไป 
นอกจากนี้ ธนาคารยังมีอัตราดอกเบี้ยเงินฝากที่น่าสนใจอีกหลายรายการ อาทิ ฝากประจำ 6 เดือน อัตราดอกเบี้ยอยู่ที่ 3.5%-3.65% ต่อปี หรือเงินฝากออมทรัพย์ KK Smart Saving ฝากเริ่มต้นเพียง 5 หมื่นบาท รับดอกเบี้ยสูงถึง 3% ต่อปี 
เงินฝากที่ระดมมาได้นี้จะนำไปใช้ในการขยายสินเชื่อของธนาคารที่เพิ่มสูงขึ้น โดยเฉพาะสินเชื่อเช่าซื้อ